Liefste Pa – Perdebytjie se nes
Posted on November 7, 2012 by perdebytjie
Dis vandag presies 'n jaar gelede dat Pa siek geword het.Dit was 'n ellendige tyd en na drie weke se lyding is Pa weg.Vanoggend het ons met Pa se assies gery na een van die plekke wat Pa altyd so geniet het.
Daar by die pragtige Marievalevlei,waar Pa altyd so lekker voels gekyk het,het ons eers stadig deur die vlei gery en stil na die verskeidenheid geveerdes gekyk en die oomblikke saam met Pa in herinnering geroep.Dit was asof daar vandag meer skaars soorte te siene was,soos die skaam Dubbelsnip en die twee Bloubekeende.Daar was geen mens in sig nie en ons het rustig op die bruggie,waar die Blesbokspruit in die vlei inloop,stilgehou.Dis waar Pa gereeld koffie gedrink het en die geel kwikstertjies wat gewoonlik daar rondwip,bewonder het.Dis ook die speelplek van die sku otters wat ons al 'n paar keer daar blitsig sien verdwyn het in die dieper water.
Waar die stroom lekker sterk onder die bruggie deurkabbel en waar mens deur die helder skoon water tot op die bodem kan sien,het ons die assies ingegooi.Met die pragtige lied van 'n verskuilde rietsanger en die sagte gekrrk-krrk van die bleshoenders het dit stadig in die stroom afgedryf.Dit het sulke pragtige wolkpatrone gemaak en mettertyd deel geword van die ewigvloeiende waters van hierdie pragtige natuurwonder,tussen die mynhope.
So vloei al die herinneringe van 'n wonderlike skoonpa,wat vir my soos 'n eie pa was,vandag weer sterk deur my gedagtes en ek is dankbaar dat ek die voorreg gehad het om hierdie dierbare mens te ken.
21 Replies to "Liefste Pa"
Hierdie is die mooiste huldeblyk xxx
Baie dankie Celia.Dit was baie emosioneel.
En hoe mis ons hulle nie? My pa is reeds in 2003 oorlede en daar gaan nie 'n week om of een van die huisgesin verwys na hom nie.
Sterkte en die huldeblyk is pragtig.
Mens vergeet nie maklik nie.
Baie mooi om sulke herinneringe te hê. Jy het my skoon aangedaan.
Dit was eintlik 'n dag van rustige aanvaarding en veral my man het dit nodig gehad om berusting te vind
Ek moes nou opsluit dié Marievalevlei gaan google, maar sonder sukses. Kon toe darem Blesbokspruit kry. Jy't my nou behoorlik lusgemaak vir die plek – is darem nie te ver van ons af nie.
Die plek se naam is eintlik Marievale Bird Sanctuary en dis reg langs die ou myndorpie Marievale.Mens ry eintlik vanaf Springs na Nigel en kry dan die afrit Marievale toe.Mens ry so om die dorpie,agterom verby 'n helse klip mynhoop.Dit lyk baie gopserig,maar in die reservaat is piekniekplekke en goedversorgde skuilings.Dis die wonderlikste plek om watervoëls te leer ken.
Tina - @ts says:
Ai dis swaar. *drukkie* Mens vergeet nooit!
Baie dankie Tina.
@perdebytjie – Pragtige inskrywing, ek het sommer 'n knop in my keel. x
Dankie vir inloer,ek waardeer!
'n Skoonpa soos wat voel soos jou eie pa, dis wonderlik! Ja, nou is dit ook gedoen… so stap die lewe, mag die mooi herinneringe voort leef!
Hy was 'n besondere mens en het baie mense se lewens aangeraak
Dankie Henry,ek waardeer!
Mooi huldeblyk en herinneringe.
Baie dankie ek waardeer dit baie!
Dankie pruimtwak.Ja dis seer,maar tans voel ons baie beter.
Ai die goeie ou "memeries". My Pa is ookal jare oorlede, het my Ma verlede jaar verloor, sy lewe ook voort in ons geheue.